CELEX: 32020D1723
Language: ro
Date: 2020-11-16 00:00:00
Title: Decizia de punere în aplicare (UE) 2020/1723 a Comisiei din 16 noiembrie 2020 privind măsuri de prevenire a introducerii în Uniune a virusului febrei aftoase din Algeria, Egipt, Israel, Liban, Libia, Maroc, Palestina, Siria, Tunisia și Turcia [notificată cu numărul C(2020) 7661] (Text cu relevanță pentru SEE)

18.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 386/28
               
            
         DECIZIA DE PUNERE ÎN APLICARE (UE) 2020/1723 A COMISIEI
         din 16 noiembrie 2020
         privind măsuri de prevenire a introducerii în Uniune a virusului febrei aftoase din Algeria, Egipt, Israel, Liban, Libia, Maroc, Palestina, Siria, Tunisia și Turcia
         
            
               [notificată cu numărul C(2020) 7661]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (6),
         având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (2), în special articolul 22 alineatul (6),
         întrucât:
         
                     (1)
                  
                  
                     Febra aftoasă este una dintre cele mai contagioase boli ale bovinelor, ovinelor, caprinelor și porcinelor. Virusul care cauzează boala are potențialul de a se răspândi rapid, în special prin intermediul produselor obținute de la animale infectate și al obiectelor contaminate, inclusiv al mijloacelor de transport, cum ar fi vehiculele sau navele pentru animale vii. În funcție de temperatură, virusul poate persista timp de mai multe săptămâni și într-un mediu contaminat în afara animalului-gazdă. În consecință, la întoarcerea lor în Uniune din anumite țări terțe după un astfel de transport, mijloacele de transport trebuie supuse unor controale veterinare pentru a reduce riscul introducerii virusului febrei aftoase în Uniune.
                  
               
                     (2)
                  
                  
                     Decizia de punere în aplicare (UE) 2017/675 a Comisiei (3), astfel cum a fost modificată prin Deciziile de punere în aplicare (UE) 2017/887 (4), (UE) 2018/489 (5) și (UE) 2019/242 (6) ale Comisiei, a fost adoptată ca urmare a apariției unor focare de febră aftoasă în Algeria, Libia, Maroc și în Tunisia și a stabilit măsuri de protecție la nivelul Uniunii care țineau cont de supraviețuirea virusului febrei aftoase în mediul înconjurător și de posibilele căi de transmitere a acestui virus. Măsurile respective prevedeau curățarea și dezinfectarea corespunzătoare a vehiculelor și a navelor pentru animale vii care se întorc din respectivele țări terțe și intră pe teritoriul Uniunii fie direct, fie tranzitând teritoriul altor țări terțe, întrucât aceasta este cea mai adecvată modalitate de reducere a riscului de transmitere rapidă a virusului pe distanțe mari. Cu toate acestea, Decizia de punere în aplicare (UE) 2017/675 a expirat la 31 decembrie 2019.
                  
               
                     (3)
                  
                  
                     Cele mai recente focare de febră aftoasă, apărute în țări terțe menționate în Decizia de punere în aplicare (UE) 2017/675, au fost notificate Organizației Mondiale pentru Sănătatea Animalelor (OIE) de către Algeria în iunie 2019 și de către Libia în martie 2020. Cu toate acestea, în ciuda absenței unor focare notificate în celelalte țări menționate în respectiva decizie de punere în aplicare, circulația virusului febrei aftoase pe teritoriul acestora nu poate fi exclusă, întrucât serosupravegherea programată nu a fost finalizată.
                  
               
                     (4)
                  
                  
                     Algeria, Egipt, Israel (7), Liban, Libia, Maroc, Palestina (8), Siria, Tunisia și partea anatoliană a Turciei nu sunt indemne de febră aftoasă, iar posibila circulație a virusului în zona respectivă constituie un risc neneglijabil pentru efectivul de animale susceptibil din Uniune.
                  
               
                     (5)
                  
                  
                     Statele membre exportă un număr semnificativ de loturi de animale vii către țările terțe respective. Vehiculele și navele pentru animale vii, utilizate la transportarea acestor animale, pot fi contaminate cu virusul febrei aftoase și, prin urmare, constituie un risc de introducere a bolii respective la întoarcerea lor în Uniune.
                  
               
                     (6)
                  
                  
                     Curățarea și dezinfectarea vehiculelor și a navelor pentru animale vii s-a dovedit a fi cea mai adecvată modalitate de reducere a riscului de transmitere a virusului pe distanțe mari.
                  
               
                     (7)
                  
                  
                     Prin urmare, este necesar să se asigure faptul că toate vehiculele și navele pentru animale vii, care se întorc în Uniune din țările terțe respective, sunt curățate și dezinfectate în mod corespunzător. Operatorul sau conducătorul auto trebuie să prezinte autorității competente de la punctul de intrare în Uniune o declarație documentată în mod corespunzător cu privire la curățarea și dezinfectarea sus-menționată.
                  
               
                     (8)
                  
                  
                     Regulamentul (UE) nr. 576/2013 al Parlamentului European și al Consiliului (9) stabilește condițiile de sănătate animală aplicabile circulației necomerciale a animalelor de companie. Cu toate acestea, întrucât circulația necomercială a animalelor de companie implică un risc scăzut de răspândire a febrei aftoase, acestea trebuie excluse din domeniul de aplicare al prezentei decizii.
                  
               
                     (9)
                  
                  
                     În ceea ce privește vehiculele care transportă hrană pentru animale din țările terțe neindemne de febră aftoasă sau care au transportat hrană pentru animale în aceste țări, și în cazul cărora nu se poate exclude un risc semnificativ de introducere a bolii pe teritoriul Uniunii, statele membre trebuie să aibă, de asemenea, posibilitatea de a supune vehiculele respective la curățarea și dezinfectarea la fața locului a roților sau a oricărei alte părți a vehiculului considerată necesară pentru atenuarea riscului respectiv.
                  
               
                     (10)
                  
                  
                     Având în vedere situația febrei aftoase în Algeria, Egipt, Israel, Liban, Libia, Maroc, Palestina, Siria, Tunisia și partea anatoliană a Turciei, este oportun ca prin prezenta decizie să se stabilească măsuri pentru a împiedica introducerea virusului febrei aftoase în Uniune.
                  
               
                     (11)
                  
                  
                     Regulamentul (UE) 2016/429 al Parlamentului European și al Consiliului (10) stabilește norme privind anumite boli listate, inclusiv febra aftoasă. Regulamentul respectiv se aplică de la 21 aprilie 2021. Regulamentul (UE) 2017/625 al Parlamentului European și al Consiliului (11) a abrogat Directivele 91/496/CEE și 97/78/CE, dar articolul 164 alineatul (2) din regulamentul menționat prevede că articolul 18 alineatul (6) din Directiva 91/496/CEE și articolul 22 alineatul (6) din Directiva 97/78/CE trebuie să continue să se aplice în ceea ce privește aspectele reglementate de Regulamentul (UE) 2016/429, până la data de aplicare a Regulamentului (UE) 2016/429. În consecință, normele prevăzute în prezenta decizie trebuie să se aplice până la 20 aprilie 2021.
                  
               
                     (12)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Obiect și domeniu de aplicare
            Prezenta decizie stabilește norme privind curățarea și dezinfectarea vehiculelor și a navelor care transportă animale terestre, precum și a vehiculelor care transportă hrană pentru animale terestre, atunci când vehiculele sau navele respective se întorc în Uniune din Algeria, Egipt, Israel, Liban, Libia, Maroc, Palestina, Siria, Tunisia sau Turcia.
            Prezenta decizie nu se aplică circulației necomerciale a animalelor de companie din speciile enumerate în anexa I la Regulamentul (UE) nr. 576/2013, astfel cum se menționează la articolul 5 din respectivul regulament.
         
         
            Articolul 2
            Definiții
            În sensul prezentei decizii, prin „vehicul pentru animale vii” sau „navă pentru animale vii” se înțelege orice vehicul sau navă care este sau a fost utilizat(ă) pentru transportul de animale terestre.
         
         
            Articolul 3
            Informații care trebuie prezentate la punctul de intrare în Uniune de către operatorul sau conducătorul unui vehicul pentru animale vii sau al unei nave pentru animale vii
            
               (1)   Statele membre se asigură că – la sosirea în Uniune dinspre Algeria, Egipt, Israel, Liban, Libia, Maroc, Palestina, Siria, Tunisia sau Turcia, fie direct, fie după tranzitarea oricărei alte țări terțe – operatorul sau conducătorul unui vehicul pentru animale vii sau al unei nave pentru animale vii furnizează autorității competente a statului membru în care se află punctul de intrare în Uniune informații care atestă că compartimentul pentru animale vii sau compartimentul de încărcare și, după caz, corpul camionului, rampa de încărcare, echipamentele care au venit în contact cu animalele, roțile și cabina conducătorului, precum și toate hainele de protecție și toate cizmele de protecție utilizate în timpul descărcării, au fost curățate și dezinfectate după ultima descărcare a animalelor.
            
            
               (2)   Informațiile menționate la alineatul (1) trebuie să fie incluse într-o declarație completată în conformitate cu modelul prezentat în anexa I sau în orice alt format echivalent care să cuprindă cel puțin informațiile menționate în modelul respectiv.
            
            
               (3)   Originalul declarației menționate la alineatul (2) trebuie să fie păstrat de autoritatea competentă pentru o perioadă de trei ani de la data primirii.
            
         
         
            Articolul 4
            Controale ale vehiculelor pentru animale vii, care trebuie efectuate la punctul de intrare în Uniune
            
               (1)   Autoritatea competentă a statului membru în care este situat punctul de intrare în Uniune trebuie să efectueze controale vizuale ale vehiculelor pentru animale vii care se întorc din Algeria, Egipt, Israel, Liban, Libia, Maroc, Palestina, Siria, Tunisia sau Turcia, fie direct, fie după tranzitarea oricărei alte țări terțe, pentru a determina dacă acestea au fost curățate și dezinfectate în mod satisfăcător.
            
            
               (2)   Dacă verificările vizuale menționate la alineatul (1) arată că curățarea și dezinfectarea vehiculului pentru animale vii au fost efectuate în mod satisfăcător sau dacă autoritatea competentă a ordonat, organizat și efectuat o dezinfectare suplimentară a vehiculelor pentru animale vii curățate anterior, autoritatea competentă trebuie să ateste respectivul fapt prin emiterea unui certificat în conformitate cu modelul prevăzut în anexa II.
            
            
               (3)   Dacă controalele vizuale menționate la alineatul (1) arată că curățarea și dezinfectarea vehiculului pentru animale vii nu au fost efectuate în mod satisfăcător, autoritatea competentă trebuie să ia una dintre următoarele măsuri:
               
                           (a)
                        
                        
                           să supună vehiculul pentru animale vii unei curățări și dezinfectări corespunzătoare – într-un loc desemnat de autoritatea competentă, care trebuie să fie cât mai aproape posibil de punctul de intrare în statul membru în cauză – și să emită certificatul menționat la alineatul (2);
                        
                     
                           (b)
                        
                        
                           dacă în apropierea punctului de intrare nu există o instalație adecvată pentru curățare și dezinfectare sau dacă există riscul scăpării unor produse animale reziduale din vehiculul pentru animale vii necurățat:
                           
                                       (i)
                                    
                                    
                                       să refuze intrarea în Uniune a vehiculului pentru animale vii; sau
                                    
                                 
                                       (ii)
                                    
                                    
                                       să efectueze o dezinfectare preliminară la fața locului a vehiculului pentru animale vii care nu a fost curățat și dezinfectat în mod satisfăcător, în așteptarea aplicării măsurilor prevăzute la litera (a).
                                    
                                 
                     
            
               (4)   Originalul certificatului menționat la alineatul (2) trebuie să fie păstrat de operatorul sau de conducătorul vehiculului pentru animale vii pentru o perioadă de trei ani. Autoritatea competentă trebuie să păstreze o copie a certificatului respectiv pentru o perioadă de trei ani de la data primirii.
            
            
               (5)   Toate cheltuielile suportate în temeiul alineatelor (1)-(4) cad în sarcina operatorilor răspunzători.
            
         
         
            Articolul 5
            Controale ale navelor pentru animale vii, efectuate la punctul de ieșire din Uniune
            
               (1)   Autoritatea competentă a statului membru în care este situat punctul de ieșire al unei nave pentru animale vii trebuie să efectueze controale vizuale pentru a verifica dacă aceasta a fost curățată și dezinfectată în mod satisfăcător, anterior încărcării animalelor, atunci când nava iese pentru prima dată din Uniune după întoarcerea din Algeria, Egipt, Israel, Liban, Libia, Maroc, Palestina, Siria, Tunisia sau Turcia, fie direct, fie după tranzitarea oricărei alte țări terțe.
            
            
               (2)   Dacă controalele vizuale menționate la alineatul (1) arată că curățarea și dezinfectarea au fost efectuate în mod satisfăcător, autoritatea competentă trebuie să autorizeze încărcarea animalelor.
            
            
               (3)   Dacă controalele vizuale menționate la alineatul (1) arată că curățarea și dezinfectarea navei pentru animale vii nu au fost efectuate în mod satisfăcător, autoritatea competentă trebuie să ia una dintre următoarele măsuri:
               
                           (a)
                        
                        
                           să supună nava pentru animale vii unei curățări și dezinfectări corespunzătoare, într-un loc desemnat de autoritatea competentă;
                        
                     
                           (b)
                        
                        
                           să nu autorizeze încărcarea animalelor.
                        
                     
            
               (4)   Toate cheltuielile suportate în temeiul alineatelor (1), (2) și (3) cad în sarcina operatorilor răspunzători.
            
         
         
            Articolul 6
            Controale ale vehiculelor care transportă hrană pentru animale, efectuate la punctul de intrare în Uniune
            Autoritatea competentă a statului membru în care este situat punctul de intrare în Uniune poate supune orice vehicul care transportă hrană pentru animale din Algeria, Egipt, Israel, Liban, Libia, Maroc, Palestina, Siria, Tunisia sau Turcia, sau care a transportat hrană pentru animale în aceste țări, și în cazul căruia nu se poate exclude un risc semnificativ de introducere a febrei aftoase pe teritoriul Uniunii, unei curățări sau dezinfectări la fața locului a roților sau a oricărei alte părți a vehiculului considerată necesară pentru atenuarea riscului respectiv.
         
         
            Articolul 7
            Aplicabilitate
            Prezenta decizie se aplică până la 20 aprilie 2021.
         
         
            Articolul 8
            Destinatari
            Prezenta decizie se adresează statelor membre.
         
         
            Adoptată la Bruxelles, 16 noiembrie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 268, 24.9.1991, p. 56.
         
            (2)  JO L 24, 30.1.1998, p. 9.
         
            (3)  Decizia de punere în aplicare (UE) 2017/675 a Comisiei din 7 aprilie 2017 privind măsurile de prevenire a introducerii în Uniune a virusului febrei aftoase din Algeria (JO L 97, 8.4.2017, p. 31).
         
            (4)  Decizia de punere în aplicare (UE) 2017/887 a Comisiei din 22 mai 2017 privind măsurile de prevenire a introducerii în Uniune a virusului febrei aftoase din Tunisia și de modificare a Deciziei de punere în aplicare (UE) 2017/675 (JO L 135, 24.5.2017, p. 25).
         
            (5)  Decizia de punere în aplicare (UE) 2018/489 a Comisiei din 21 martie 2018 de modificare a Deciziei (UE) 2017/675 privind măsurile de prevenire a introducerii în Uniune a virusului febrei aftoase din Algeria și Tunisia (JO L 81, 23.3.2018, p. 20).
         
            (6)  Decizia de punere în aplicare (UE) 2019/242 a Comisiei din 7 februarie 2019 de modificare a Deciziei de punere în aplicare (UE) 2017/675 a Comisiei în ceea ce privește măsurile de prevenire a introducerii în Uniune a virusului febrei aftoase din Algeria, Libia, Maroc și Tunisia (JO L 39, 11.2.2019, p. 16).
         
            (7)  Denumirea trebuie înțeleasă ca semnificând statul Israel și nu se aplică zonelor geografice care au intrat sub administrația statului Israel după data de 5 iunie 1967, și anume Înălțimile Golan, Fâșia Gaza, Ierusalimul de Est și restul Cisiordaniei.
         
            (8)  Această denumire nu trebuie interpretată ca o recunoaștere a statului Palestina și nu aduce atingere pozițiilor individuale ale statelor membre cu privire la acest subiect.
         
            (9)  Regulamentul (UE) nr. 576/2013 al Parlamentului European și al Consiliului din 12 iunie 2013 privind circulația necomercială a animalelor de companie și de abrogare a Regulamentului (CE) nr. 998/2003 (JO L 178, 28.6.2013, p. 1).
         
            (10)  Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (JO L 84, 31.3.2016, p. 1).
         
            (11)  Regulamentul (UE) 2017/625 al Parlamentul European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).
      
      
         
            ANEXA I
            
               Model de declarație care trebuie prezentată de operatorul/conducătorul vehiculului/navei pentru animale vii care se întoarce din Algeria, Egipt, Israel (1)
               , Liban, Libia, Maroc, Palestina (2)
               , Siria, Tunisia și Turcia, fie direct, fie după tranzitarea oricărei alte țări terțe
            
            Subsemnatul, operator/conducător al vehiculului/navei pentru animale vii … (3),
            declar următoarele:
            
                        —
                     
                     
                        Cea mai recentă descărcare de animale a avut loc în:
                        
                                    Țara, regiunea, locul
                                 
                                 
                                    Data (zz/ll/aaaa)
                                 
                                 
                                    Ora (oo:mm)
                                 
                              
                                     
                                 
                                 
                                     
                                 
                                 
                                     
                                 
                              
                  
                        —
                     
                     
                        După descărcare, vehiculul/nava pentru animale vii a fost supus(ă) curățării și dezinfectării. Curățarea și dezinfectarea au inclus compartimentul pentru animale vii sau compartimentul de încărcare, [corpul camionului] (4), rampa de încărcare, echipamentele care au venit în contact cu animalele, [roțile]  (4), [cabina conducătorului]  (4) și hainele/cizmele de protecție utilizate în timpul descărcării.
                     
                  
                        —
                     
                     
                        Curățarea și dezinfectarea au avut loc în:
                        
                                    Țara, regiunea, locul
                                 
                                 
                                    Data (zz/ll/aaaa)
                                 
                                 
                                    Ora (oo:mm)
                                 
                              
                                     
                                 
                                 
                                     
                                 
                                 
                                     
                                 
                              
                  
                        —
                     
                     
                        Dezinfectantul a fost utilizat respectând concentrațiile recomandate de fabricant și este autorizat oficial în țara în care are loc dezinfectarea, ca fiind eficace în ceea ce privește controlarea febrei aftoase (5):
                     
                  …
            
                        Data
                     
                     
                        Locul
                     
                     
                        Semnătura operatorului/conducătorului
                     
                  
                         
                     
                     
                         
                     
                     
                         
                     
                  
                        Numele operatorului/conducătorului vehiculului/navei pentru animale vii și adresa comercială (cu majuscule)
                        …
                     
                  
               (1)  Denumirea trebuie înțeleasă ca semnificând statul Israel și nu se aplică zonelor geografice care au intrat sub administrația statului Israel după data de 5 iunie 1967, și anume Înălțimile Golan, Fâșia Gaza, Ierusalimul de Est și restul Cisiordaniei.
            
               (2)  Această denumire nu trebuie interpretată ca o recunoaștere a statului Palestina și nu aduce atingere pozițiilor individuale ale statelor membre cu privire la acest subiect.
            
               (3)  Introduceți numărul plăcii de înmatriculare/numărul de identificare al vehiculului/navei pentru animale vii.
            
               (4)  Eliminați, dacă nu se aplică.
            
               (5)  Indicați substanța și concentrația acesteia.
         
      
      
         
            ANEXA II
            Model de certificat de curățare și dezinfectare pentru vehiculele pentru animale vii care se întorc din Algeria, Egipt, Israel (1), Liban, Libia, Maroc, Palestina (2), Siria, Tunisia și Turcia, fie direct, fie după tranzitarea oricărei alte țări terțe
            Subsemnatul, funcționar, certific faptul că am controlat:
            
                        1.
                     
                     
                        vehiculul (vehiculele) pentru animale vii cu placa (plăcile) de înmatriculare . … (3) la data de astăzi, prin control vizual, și am constatat că compartimentul pentru animale vii sau compartimentul de încărcare, corpul vehiculului, rampa de încărcare, echipamentele care au venit în contact cu animalele, roțile, cabina conducătorului și hainele/cizmele de protecție utilizate în timpul descărcării au fost curățate în mod satisfăcător;
                     
                  
                        2.
                     
                     
                        informațiile prezentate sub forma unei declarații, astfel cum se menționează în anexa I la Decizia de punere în aplicare a Comisiei privind măsuri de prevenire a introducerii în Uniune a virusului febrei aftoase din Algeria, Egipt, Israel, Liban, Libia, Maroc, Palestina, Siria, Tunisia și Turcia – C(2020) 7661 (4) sau sub o altă formă echivalentă care include elementele menționate în anexa I la Decizia de punere în aplicare privind măsuri de prevenire a introducerii în Uniune a virusului febrei aftoase din Algeria, Egipt, Israel, Liban, Libia, Maroc, Palestina, Siria, Tunisia și Turcia – C(2020) 7661.
                        
                                    Data
                                 
                                 
                                    Ora
                                 
                                 
                                    Locul
                                 
                                 
                                    Autoritatea competentă
                                 
                                 
                                    Semnătura funcționarului  (*1)
                                    
                                 
                              
                                     
                                 
                                 
                                     
                                 
                                 
                                     
                                 
                                 
                                     
                                 
                                 
                                     
                                 
                              
                                    Ștampila:
                                 
                                 
                                    Numele, cu majuscule:
                                    …
                                 
                              
                  
               (1)  Denumirea trebuie înțeleasă ca semnificând statul Israel și nu se aplică zonelor geografice care au intrat sub administrația statului Israel după data de 5 iunie 1967, și anume Înălțimile Golan, Fâșia Gaza, Ierusalimul de Est și restul Cisiordaniei.
            
               (2)  Această denumire nu trebuie interpretată ca o recunoaștere a statului Palestina și nu aduce atingere pozițiilor individuale ale statelor membre cu privire la acest subiect.
            
               (3)  Introduceți numărul plăcii de înmatriculare/numărul de identificare al vehiculului pentru animale vii.
            
               (4)  Decizia de punere în aplicare a Comisiei privind măsuri de prevenire a introducerii în Uniune a virusului febrei aftoase din Algeria, Egipt, Israel, Liban, Libia, Maroc, Palestina, Siria, Tunisia și Turcia – C (2020) 7661.
            
               (*1)  Culoarea ștampilei și a semnăturii trebuie să fie diferită de culoarea textului tipărit.